ΓΡΑΠΤΗ ΕΡΩΤΗΣΗ E-2423/97 υποβολή: Jyrki Otila (PPE) προς την Επιτροπή (11 Iουλίου 1997)

Θέμα: Μείωση του κινδύνου πυρκαϊών που προκαλούνται από σπινθήρες οξυγονοκόλλησης

Οι πυρκαϊκές που προκαλούνται από σπινθήρες οξυγονοκόλλησης κατά την διεξαγωγή επισκευών κτιρίων, αυτοκινήτων και μηχανών αποτελεί κοινότατο πρόβλημα. Ιδίως, μετά από την πυρκαϊά στο αεροδρόμιο του Ντίσελνορφ, κατά την οποία χάθηκαν ζωές, και η οποία ξεκίνησε από σπινθήρες οξυγονοκόλλησης η προσοχή εστιάζεται στην ανεπαρκή σαφήνεια και την έλλειψη συνοχής των διατάξεων περί ασφαλείας στα διάφορα κράτη μέλη της ΕΕ. Οι παρατηρήσεις αυτές περιέχονται στην τελική έκθεση της εξεταστικής επιτροπής που είχε συσταθεί από το ομόσπονδο κρατίδιο της Βόρειας Ρηνανίας-Βεστφαλίας για τη διερεύνηση της πυρκαϊάς στο Ντίσελντορφ. Η έκθεση, όπως γνωρίζουμε, έχει επίσης διαβιβασθεί προς ενημέρωση στη Μονάδα ΓΔ ΙΙΙ B2 της Επιτροπής και εξετάζει τα θέματα της πυρασφάλειας αλλά δεν υπάρχει καμία ένδειξη ότι καταβάλlεται προσπάθεια τροποποίησης ή συμπλήρωσης των προδιαγραφών σε επίπεδο ΕΕ όσον αφορά την πρόληψη πυρκαϊών που προκαλούνται από σπινθήρες οξυγονοκόλλησης.

Οι κοινοτικοί κανόνες δεν περιέχουν σήμερα ικανοποιητικά επακριβείς διατάξεις για την ελαχιστοποίηση των πιθανοτήτων των κινδύνων πυρκαϊάς που είναι δυνατόν να προκληθεί από σπινθήρες κατά την εκτέλεση εργασιών οξυγονοκόλλησης. Οπωσδήποτε, οι νέες τεχνολογίες επιτρέπουν σαφείς βελτιώσεις των προδιαγραφών για την κατάσβεση ενδεχομένων πυρκαϊών. Παράδειγμα αποτελεί ο εξοπλισμός με μηχανήματα οξυγονοκόλλησης που διαθέτουν συγχρόνως εξοπλισμό κατάσβεσης.

Δεδομένων των ανωτέρω, ποιά είναι τα μέτρα που προτείνει η Επιτροπή για την βελτίωση της σαφήνειας και επάρκειας των εθνικών προδιαγραφών με στόχο την πρόληψη πυρκαϊών που προκαλούνται από οξυγονοκολλήσεις και πώς προτίθεται η Επιτροπή να αποσαφηνίσει τις κοινοτικές προδιαγραφές όσον αφορά την πρόληψη των εν λόγω πυρκαϊών;

Απάντηση του κ. Flynn εξ ονόματος της Επιτροπής (6 Οκτωβρίου 1997)

Η οδηγία-πλαίσιο 89/391/ΕΟΚ ((ΕΕ L 183 της 29.6.1989 )) σχετικά με τη βελτίωση της ασφάλειας και της υγείας των εργαζομένων κατά την εργασία επιβάλλει στους εργοδότες την υποχρέωση να πραγματοποιούν εκτίμηση των κινδύνων για την ασφάλεια και την υγεία των εργαζομένων στην επιχείρηση.

Ύστερααπό αυτή την εκτίμηση, ο εργοδότης είναι αρμόδιος για την εφαρμογή των μέτρων τα οποία, σύμφωνα με τις γενικές αρχές της πρόληψης που αναφέρονται στην οδηγία, καθιστούν δυνατή την αποφυγή των κινδύνων, την καταπολέμηση των κινδύνων στην πηγή τους, την παρακολούθηση της εξέλιξης της τεχνικής και την αντικατάσταση του επικίνδυνου από το μη επικίνδυνο ή από το λιγότερο επικίνδυνο. Η διαδικασία αυτή εφαρμόζεται φυσικά και στις εργασίες οξυγονοκόλλησης τις οποίες ο εργοδότης αναθέτει σε εργαζομένους στην επιχείρησή του.

Εάν οι εργασίες πραγματοποιούνται σε εργοτάξιο, η ειδική οδηγία 92/57/ΕΟΚ σχετικά με τις ελάχιστες προδιαγραφές ασφάλειας και υγείας που πρέπει να εφαρμόζονται στα προσωρινά ή στα κινητά εργοτάξια ((ΕΕ L 245 της 26.8.1992 )) ορίζει ότι τα παραπάνω συμπληρώνονται με ένα σχέδιο ασφάλειας το οποίο μεριμνά ιδίως για τον ομαλό συντονισμό των εργασιών των διαφόρων συμμετεχουσών επιχειρήσεων.

Τέλος,η Επιτροπή τονίζει ότι η προώθηση της βελτίωσης του εργασιακού περιβάλλοντος με στόχο την προστασία της ασφάλειας και της υγείας των εργαζομένων ανήκει, κατά προτεραιότητα, στην αρμοδιότητα των κρατών μελών σύμφωνα με την παράγραφο 1 του άρθρου 118Α της Συνθήκης ΕΚ. Η ενλόγω αρχή αντικατοπτρίζεται στο γεγονός ότι τα κράτη μέλη μπορούν σύμφωνα με την παράγραφο 3 του άρθρου 118Α της Συνθήκης να εφαρμόζουν, σε εθνικό επίπεδο, αυστηρότερα μέτρα από τις ελάχιστες προδιαγραφές που ορίζουν οι οδηγίες.

Κατά συνέπεια, και όπως έχει σήμερα η κατάσταση, η Επιτροπή δεν σκοπεύει να προτείνει μέτρα που αφορούν ειδικά τους επαγγελματικούς κινδύνους που συνεπάγονται οι εργασίες οξυγονοκόλλησης.